钦定古今图书集成/理学汇编/经籍典/第137卷 > 《匪风》
## 钦定古今图书集成/理学汇编/经籍典/第137卷 > 《匪风》

传曰：国无道则飘风厉疾，暴雨折木，阴阳错氛，夏寒
冬温，春热秋荣，日月无光，星辰错行，民多疾病，国多
不祥，群生不寿，而五谷不登。当成周之时，阴阳调，寒
暑平，群生遂，万物宁。故曰：其风治，其乐连，其驱马舒，
其民依依，其行迟迟，其意好好。《诗》曰：“匪风发兮，匪车
扬兮。顾瞻周道，中心怛兮。”